O‘ZBEKISTON RESPUBLIKASINING SUD TIZIMINI TAKOMILLAShTIRISh TO‘G‘RISIDA

Sud tizimining demokratik asoslarini isloh qilish va yanada chuqurlashtirish, sud ishlarining adolatli va o‘z vaqtida ko‘rib chiqilishini ta’minlash, fuqarolarning shaxsiy, siyosiy, iqtisodiy, ijtimoiy huquq va erkinliklarini himoya qilish kafolatlarini yanada kuchaytirish hamda sudlarning ixtisoslashuvini amalga oshirish maqsadida, O‘zbekiston Respublikasining “Sudlar to‘g‘risida”gi Qonuniga asosan:
 1. Umumiy yurisdiksiya sudlarining tuzilmasi va O‘zbekiston Respublikasi Oliy sudining tuzilishi hamda shtat birligining soni 1–3-ilovalarga muvofiq tasdiqlansin.
 2. 2001-yilning 1-yanvaridan mavjud umumiy yurisdiksiya sudlari negizida:
 Qoraqalpog‘iston Respublikasi fuqarolik ishlari bo‘yicha Oliy sudi, viloyatlar, Toshkent shahar va tumanlararo fuqarolik ishlari bo‘yicha sudlari tashkil qilinsin hamda ularning tuzilishi va shtat birliklarining soni 4–6-ilovalarga muvofiq tasdiqlansin;
 Qoraqalpog‘iston Respublikasi jinoyat ishlari bo‘yicha Oliy sudi, viloyatlar, Toshkent shahar va tuman (shahar) jinoyat ishlari bo‘yicha sudlari tashkil qilinsin xamda ularning tuzilishi va shtat birliklarining soni 7–8-ilovalarga muvofiq tasdiqlansin.
 3. Quyidagilar belgilab qo‘yilsin:
 Qoraqalpog‘iston Respublikasi fuqarolik ishlari bo‘yicha Oliy sudi, viloyatlar va Toshkent shahar fuqarolik ishlari bo‘yicha sudlari — sud raisi, rais o‘rinbosari, sudyalardan iborat bo‘lib, o‘z vakolatlari doirasida ishlarni birinchi instansiya sudi sifatida, kassatsiya va nazorat tartibida ko‘rib chiqadilar;
 tumanlararo fuqarolik ishlari bo‘yicha sudlari — sud raisi va sudyalardan iborat bo‘lib, qonun bilan ularning vakolatiga taalluqli bo‘lgan fuqarolik ishlarini ko‘rib chiqadilar;
 Qoraqalpog‘iston Respublikasi jinoyat ishlari bo‘yicha Oliy sudi, viloyatlar va Toshkent shahar jinoyat ishlari bo‘yicha sudlari — sud raisi, rais o‘rinbosari, sudyalar, xalq maslahatchilaridan iborat bo‘lib, o‘z vakolatlari doirasida ishlarni birinchi instansiya sudi sifatida, kassatsiya va nazorat tartibida ko‘rib chiqadilar;
 tuman (shahar) jinoyat ishlari bo‘yicha sudlari — sud raisi, sudyalar va xalq maslahatchilardan iborat bo‘lib, qonun bilan ularning vakolatiga taalluqli bo‘lgan jinoyat va ma’muriy huquqbuzarlik to‘g‘risidagi ishlarni ko‘rib chiqadilar.
 4. Fuqarolik ishlari bo‘yicha sudlarga O‘zbekiston Respublikasining Fuqarolik protsessual kodeksida ko‘zda tutilgan barcha ishlar taalluqlidir.
 Jinoyat ishlari bo‘yicha sudlarga O‘zbekiston Respublikasining Jinoyat protsessual kodeksida ko‘zda tutilgan barcha ishlar hamda amaldagi qonun bo‘yicha sudlarning ish yurituviga o‘tkazilgan ma’muriy huquqbuzarlik to‘g‘risidagi ishlar taalluqlidir.
 5. O‘zbekiston Respublikasi Oliy sudi fuqarolik va jinoyat ishlari bo‘yicha sudlarning, shuningdek harbiy sudlarning faoliyati ustidan sud nazoratini amalga oshiradi.
 6. Belgilab qo‘yilsinki, umumiy yurisdiksiya sudlarining sudyalarini tanlash, joy-joyiga qo‘yish va tayinlash (saylash) qonunda o‘rnatilgan tartibga muvofiq amalga oshiriladi.
 7. O‘zbekiston Respublikasi Vazirlar Mahkamasi ikki hafta muddat ichida sudlarni moliyaviy va moddiy-texnikaviy jihatdan ta’minlash to‘g‘risida qaror qabul qilsin.
 8. O‘zbekiston Respublikasi Adliya vazirligi O‘zbekiston Respublikasi Oliy sudi bilan birgalikda bir oy muddatda:
 amaldagi qonunchilikka ushbu Farmondan kelib chiqadigan o‘zgartirish va qo‘shimchalarni kiritish to‘g‘risida;
 sudlarni yuqori malakali kadrlar bilan to‘ldirish haqida takliflar kiritsin.
 9. Mazkur Farmonning bajarilishini nazorat qilish O‘zbekiston Respublikasi Prezidentining Davlat maslahatchisi O‘. Komilov zimmasiga yuklatilsin.